
Π.3.2.5 Πιλοτική εφαρμογή και αξιολόγηση αντιπροσωπευτικού αριθμού σεναρίων από κάθε τύπο σε διαφοροποιημένες εκπαιδευτικές συνθήκες πραγματικής τάξης

α. ταυτοτητα

Τίτλος 

Θεατρολογίες
Εφαρμογή σεναρίου

Γιώργος Μπεκιάρης
Δημιουργία σεναρίου
Πέτρου Κωνσταντίνος
Διδακτικό αντικείμενο

Νεοελληνική Γλώσσα 

Τάξη

Στ΄ Δημοτικού
Σχολική μονάδα

8ο Δημοτικό Σχολείο Πάτρας

Χρονολογία

Από 05-05-2015 έως 19-05-2015

Διδακτική/θεματική ενότητα

Γλώσσα Στ΄ Δημοτικού, τεύχος γ΄, ενότητα 15: «Κινηματογράφος–Θέατρο», υποενότητα: «Μια σχολική παράσταση στο δάσος». 

Διαθεματικό

Ναι 
Εμπλεκόμενα γνωστικά αντικείμενα

Ι. Φιλολογικής ζώνης

Νεοελληνική γλώσσα

ΙΙ. Άλλα γνωστικά αντικείμενα

Αισθητική Αγωγή: Θεατρική Αγωγή

ΙΙΙ. Ημιτυπικές και άτυπες διαδικασίες εκπαίδευσης

Θεατρική Αγωγή

Σχολικές γιορτές

Χρονική διάρκεια

Για την εφαρμογή του σεναρίου απαιτήθηκαν 12 διδακτικές ώρες. 

Χώρος

Ι. Φυσικός χώρος

Εντός σχολείου: αίθουσα διδασκαλίας, εργαστήριο Πληροφορικής 

Εκτός σχολείου: θέατρο

Προϋποθέσεις υλοποίησης για δάσκαλο και μαθητή

Για την εφαρμογή του σεναρίου θα πρέπει ο εκπαιδευτικός καθώς και οι μαθητές να είναι εξοικειωμένοι με την πλοήγηση στο διαδίκτυο και την εύρεση και αξιοποίηση πληροφοριών και γνώσεων που προσφέρονται μέσα από αυτό, καθώς και με τη χρήση επεξεργαστή κειμένου αλλά και προγράμματος δημιουργίας παρουσιάσεων. Ακόμη θεωρείται απαραίτητη η μερική –έστω– εκμάθηση των εργαλείων που διαθέτει καθένα από τα «ειδικά» λογισμικά που θα χρησιμοποιηθούν για τη δημιουργία βίντεο (Moviemaker), για την επεξεργασία και την παρουσίαση πληροφοριών σε περιβάλλον Wiki, προϋποθέτοντας επίσης και την ύπαρξη λογαριασμού από την πλευρά του εκπαιδευτικού σε περιβάλλον δημιουργίας Wiki.
Απαραίτητη βέβαια είναι και η υιοθέτηση από τους μαθητές ενός πλαισίου ομαδοσυνεργατικής διδασκαλίας και συλλογικής προσπάθειας. Άλλωστε,  για την αποτελεσματικότητα του σεναρίου προϋποτίθεται ομαδικότητα.

Όσον αφορά στην υλικοτεχνική υποδομή, προϋπόθεση για την εφαρμογή του σεναρίου αποτελεί η ύπαρξη εργαστηρίου πληροφορικής με προβολικό, ώστε να είναι δυνατή ανά πάσα στιγμή η επίδειξη σημείων της διαδικασίας. Επίσης θα πρέπει ο εκπαιδευτικός που θα εφαρμόσει το σενάριο να είναι σε θέση να φέρει τους μαθητές σε επαφή με έναν «θεατράνθρωπο» ή/και με μια θεατρική παράσταση, αναλόγως των αναγκών και των επιλογών.

Εφαρμογή στην τάξη

Το συγκεκριμένο σενάριο εφαρμόστηκε στην τάξη. 

Το σενάριο στηρίζεται

Πέτρου Κωνσταντίνος, Θεατρολογίες, Νεοελληνική Γλώσσα, Στ΄ Δημοτικού, 2014
Το σενάριο αντλεί

---
β. συντομη περιγραφη/περιληψη

Στο παρόν σενάριο, αφού οι μαθητές μαθαίνουν και γνωρίζουν βασικά θέματα σε ό,τι έχει να κάνει με το θέατρο και τους συντελεστές του, στη συνέχεια μελετούν από γλωσσικής άποψης τις διαστάσεις του, με στόχο τη δημιουργία σταυρόλεξων με σχετικές έννοιες, νιώθοντας και εκφράζοντας αισθήματα γι’ αυτό με όσο το δυνατόν περισσότερους τρόπους. Όλη αυτή την «παίδευση» αποτυπώνεται και οργανώνεται σε ένα «θεατρικό» Wiki το οποίο δημιουργήθηκε γι’ αυτόν τον λόγο. 
γ. εισαγωγη

Σύλληψη και θεωρητικό πλαίσιο

Το θέατρο από αρχαιοτάτων χρόνων αποτελεί τη λαϊκότερη μορφή διασκέδασης, δεδομένου ότι το θέατρο περικλείει αρκετά στοιχεία του ανθρώπου ως κοινωνικού όντος, και συναντάται σε πολλές ανθρώπινες δραστηριότητες.

Η αμεσότητα και η ζωντανή αφήγηση που χαρακτηρίζουν την τέχνη του θεάτρου του προσδίδουν ταυτόχρονα και τον πολιτισμικό του ρόλο σε μια κοινωνία. Επειδή ο ρόλος αυτός είναι σημαντικός για την καλλιέργεια του ανθρώπου, εδώ και αρκετό καιρό η ιδέα της εισαγωγής της Θεατρικής Αγωγής στο πρόγραμμα σπουδών όλων των βαθμίδων εκπαίδευσης έγινε πεποίθηση και πραγματικότητα.

Το θέατρο βοηθά το παιδί να εκφραστεί, να επικοινωνήσει, να εκτονωθεί, να βιώσει αλλά και να γνωρίσει και να μάθει. Μέσα από το θεατρικό παιχνίδι ο μαθητής συγκινείται και συγκινεί ως θεατής και ως συμμετέχων. Κι αυτό είναι γνωστό ανά τους αιώνες και τον κόσμο, γι’ αυτό άλλωστε η εμφάνιση του θεάτρου «σημάδεψε» την εξέλιξη κάθε πολιτισμού. 

Δυστυχώς στην Ελλάδα η θεατρική παιδεία του μαθητή είναι από τα πολλά εκείνα θέματα τα οποία η πολιτεία αφήνει εδώ και δεκαετίες στο «έλεος του θεού» αλλά και στην καλή θέληση των εκπαιδευτικών. Αυτοί με τη σειρά τους, τις περισσότερες φορές αδυνατούν να προσφέρουν αυτό για το οποίο ουδέποτε διδάχτηκαν οτιδήποτε, αφού και η μοναδική, σοβαρή και κεντρικά κατευθυνόμενη προσπάθεια που έγινε για να μάθουν οι εκπαιδευτικοί να χρησιμοποιούν το θέατρο στο μάθημά τους σταμάτησε εν τη γενέσει της, χωρίς καμία εξήγηση της αιτίας (Μείζον Πρόγραμμα Επιμόρφωσης). Επίσης, πολλές φορές θεωρείται ότι χάνεται μάθημα όταν οι μαθητές ασχολούνται με το θεατρικό παιχνίδι, αφού και οι ίδιοι μεγαλωμένοι σε ένα περιβάλλον όπου η τηλεόραση «ισοπέδωσε» την καλλιτεχνική έκφραση και αλλοίωσε το πολιτισμικό γίγνεσθαι της ελληνικής κοινωνίας έχουν μάθει να θεωρούν τη δραματοποίηση του μαθήματος ευκαιρία για εκτόνωση και γελοίες συμπεριφορές. Επιπλέον, οι γνώσεις για το θέατρο που έχουν οι μαθητές είναι ελάχιστες και σίγουρα σε λανθασμένη κατεύθυνση, αφού αν τους ρωτήσει κανείς τι θεωρούν θέατρο, οι απαντήσεις που θα λάβει θα είναι αποκαρδιωτικές. 

Η μετάταξη εκπαιδευτικών Θεατρικής Αγωγής από τη Β/θμια στην Α/θμια Εκπαίδευση και η ένταξη του μαθήματος της Θεατρικής Αγωγής στο σχολικό πρόγραμμα μπορεί να υποστηρίξει κάποιος ότι είναι ένα καλό ξεκίνημα και στη σωστή κατεύθυνση. Δεν είναι όμως αρκετό. Το ελληνικό σχολείο χρειάζεται να «ξεπεράσει τον εαυτό του», για να μπορέσουμε όπως χαρακτηριστικά γράφει ο Κώστας Αξελός: «... ίσως να αφυπνίσουμε τα παιδιά στρέφοντάς τα στο ίδιο το παιχνίδι, που ενοικεί σε κάθε τι: δείχνοντάς τους πως τα πάντα υπόκεινται σε κανόνες, κι ακόμη μαθαίνοντάς τους πως τα παιχνίδια δεν είναι αμετάβλητα. Μαθαίνω στο παιδί να παίζει ποιητικά, σύμφωνα με κανόνες, σημαίνει ότι το παιδί συνηθίζει να αμφισβητεί τους κανόνες, να τους μεταμορφώνει».
δ. σκεπτικο-στοχοι και συνδυασμος τους

Γνώσεις για τον κόσμο, αξίες, πεποιθήσεις, πρότυπα, στάσεις ζωής
Οι μαθητές/-τριες επιχειρείται:
· να μάθουν τι είναι θέατρο, καθώς και βασικά στοιχεία που έχουν σχέση με αυτό, όπως η εξέλιξή του, οι συντελεστές του κλπ.∙ 
· να εκτιμήσουν την τέχνη του θεάτρου και να αναπτύξουν κριτική ικανότητα μέσα από αυτήν, που θα τα βοηθήσει στη μετέπειτα πορεία και εξέλιξή τους∙ 
· να γνωρίσουν τα ιδιαίτερα χαρακτηριστικά που εμπεριέχει η θεατρική τέχνη και έχουν να κάνουν με τον τρόπο ομιλίας, απαγγελίας, ορθοφωνίας και επιτονισμού∙
· να πληροφορηθούν για ορισμένες μεγάλες μορφές του ελληνικού αλλά και του παγκόσμιου θεάτρου, αλλά και για γνωστά θέατρα ανά την Ελλάδα και τον κόσμο∙
· να αντιληφθούν τη διαδικασία με την οποία μπορεί κάποιος να σπουδάσει και να γίνει ηθοποιός.
Γνώσεις για τη γλώσσα
Οι μαθητές/-τριες επιχειρείται:
· να καλλιεργήσουν τον (ψηφιακό) γραπτό τους λόγο, δημιουργώντας κείμενα∙ 
· να εξοικειωθούν με την οργάνωση πληροφοριών γύρω από ένα θέμα∙
· να γνωρίσουν τα ιδιαίτερα γλωσσικά χαρακτηριστικά του θεατρικού λόγου∙ 

· να γνωρίσουν το βασικό λεξιλόγιο που χρησιμοποιείται στο θέατρο∙ 

· να είναι σε θέση να γράφουν τις σκέψεις τους ως μια κριτική για θέατρο∙ 

· να αναπτύξουν το λεξιλόγιο και τα εκφραστικά τους μέσα (προφορικός λόγος, γλώσσα του σώματος)∙
· να δημιουργούν ορισμούς για ένα σταυρόλεξο.
Γραμματισμοί
Οι μαθητές/-τριες επιχειρείται:
· να μάθουν τον τρόπο άντλησης πληροφοριών από το διαδίκτυο και να εξοικειωθούν με την πρόσβαση σε συγκεκριμένους ιστότοπους∙
· να μάθουν να αναζητούν την ερμηνεία των λέξεων με τη χρήση ηλεκτρονικών λεξικών∙
· να μάθουν να φτιάχνουν ταινίες με το πρόγραμμα διαχείρισης και επεξεργασίας βίντεο Moviemaker∙
· να εξοικειωθούν με λογισμικό επεξεργαστή κειμένου και δη με τη χρήση ορισμένων από τα εργαλεία που διαθέτει∙ 

· να μάθουν να αντλούν πληροφορίες από ψηφιακή εγκυκλοπαίδεια∙ 
· να μάθουν να διαχειρίζονται αρχεία και κείμενο σε περιβάλλον Wiki∙
· να δημιουργούν σταυρόλεξο σε ανάλογο ψηφιακό περιβάλλον.
Διδακτικές πρακτικές
Οι κατάλληλες διδακτικές πρακτικές για να υλοποιηθεί το συγκεκριμένο σενάριο είναι η ομαδοσυνεργατική διδασκαλία και η σταδιακή ανακάλυψη και εμπέδωση της γνώσης. Η χρήση των ερωτήσεων για την εξωτερίκευση της βιωματικής και την εκμαίευση της προγενέστερης γνώσης των μαθητών αλλά και ο καταιγισμός ιδεών και ερεθισμάτων αποτελούν τα χαρακτηριστικά στα οποία θα βασιστεί ο εκπαιδευτικός για την εκπλήρωση των στόχων του σεναρίου. Επίσης η προσέγγιση ενός τόσο «ευαίσθητου» θέματος όπως είναι το θέατρο, προϋποθέτει καλλιέργεια και ευαισθητοποίηση. Περισσότερα όμως μπορεί να διακρίνει κάποιος διαβάζοντας τα στάδια και την πορεία διδασκαλίας (βλ. κεφ. «Ε. Λεπτομερής παρουσίαση της πρότασης».).
ε. λεπτομερης παρουσιαση της προτασης

Αφετηρία

Η  εφαρμογή του σεναρίου ξεκίνησε μετά το τέλος της υποενότητας «Μια σχολική παράσταση στο δάσος» της 15ης ενότητας του σχολικού βιβλίου, με τίτλο «Κινηματογράφος-Θέατρο». Επίσης, θα μπορούσε να είναι αφετηρία, η παρακολούθηση μιας πρόβας θεατρικής παράστασης που θα παρακολουθήσουν οι μαθητές και έτσι να «εκμεταλλευτεί» ο εκπαιδευτικός τη συγκυρία, αλλά αυτό δεν κατέστει δυνατόν για λόγους που αναφέρονται παρακάτω. Βέβαια, η καλύτερη αφόρμηση για να έρθουν οι μαθητές σε επαφή με το θέατρο, ήταν η «ανάγκη» να προετοιμαστούν οι μαθητές της Στ΄ Τάξης για την παράσταση τους στην (καθιερωμένη) γιορτή λήξης της σχολικής χρονιάς-αποχαιρετισμού της Στ΄ Τάξης.

Σύνδεση με τα ισχύοντα στο σχολείο

Σχεδόν σε όλα τα αναλυτικά προγράμματα σπουδών αλλά και σε αυτά των διαθεματικών δραστηριοτήτων το θέατρο και δη το θεατρικό παιχνίδι κατέχουν εξέχοντα ρόλο, μιας και θεωρείται αποτελεσματικό μέσο μάθησης και μετασχηματισμού της γνώσης. Ήδη από τη Δ΄ Τάξη οι μαθητές συναντούν την έννοια του ‘θεάτρου’ καθώς και όλα τα συναφή με αυτό, και σε αρκετές περιπτώσεις οι εκπαιδευτικοί παροτρύνονται να χρησιμοποιούν το θεατρικό παιχνίδι στη διδασκαλία τους. Με αυτόν τον τρόπο έφτασε πλέον η «επιθυμία» για ένταξη του θεάτρου στην εκπαιδευτική διαδικασία να εξελιχθεί σε αναγκαιότητα ένταξης του θεάτρου στην εκπαίδευση.
Αξιοποίηση των ΤΠΕ

Στο παρόν σενάριο αξιοποιούνται οι νέες τεχνολογίες στο έπακρο, αφού με τη χρήση ηλεκτρονικών λεξικών, ψηφιακών εγκυκλοπαιδειών αλλά και του διαδικτύου γενικότερα, οι μαθητές θα συλλέξουν, θα καταγράψουν και θα επεξεργαστούν τις πληροφορίες σε επεξεργαστή κειμένου. Επίσης, οι μαθητές θα αξιοποιήσουν τις δυνατότητες που προσφέρει το πρόγραμμα διαχείρισης και επεξεργασίας βίντεο Moviemaker, ένα λογισμικό δημιουργίας παρουσιάσεων, αλλά και ένα πρόγραμμα δημιουργίας εννοιολογικών χαρτών. Το μεγαλύτερο μέρος του παραγόμενου υλικού  αναρτήθηκε και οργανώθηκε σε Wiki που θα δημιουργήθηκε γι’ αυτόν τον λόγο.
Κείμενα

Από σχολικά βιβλία
«Θέατρο και ζωή», «Βλέπω τον σημερινό κόσμο», σσ. 103-107, 2001,Υπουργείο Παιδείας και Θρησκευμάτων
«Σχολικές και Πολιτιστικές Εκδηλώσεις, Α΄- Στ’ Δημοτικού», βιβλίο για τον δάσκαλο, σελ. 107, 2007, Παιδαγωγικό Ινστιτούτο

Ιστοσελίδες

Εθνικό Κέντρο Τεκμηρίωσης, ηλεκτρονικό βιβλίο Θέατρο - θεατρική Παιδεία, εκπαιδευτικό υλικό για τα Κέντρα Εκπαίδευσης Ενηλίκων)

www.mytheatro.gr: «Παγκόσμια ιστορία θεάτρου»
Ριζοσπάστης: «Η διαχρονικότητα της τραγωδίας»
Cosmo.gr:  «Τα 10+1 καλύτερα θέατρα στον κόσμο»
Ιστότοπος Εθνικού Θεάτρου: Δραματική Σχολή
Φόρουμ των φοιτητών της Φιλοσοφικής Σχολής του Πανεπιστημίου Αθηνών
Ψηφιακά περιβάλλοντα

Λεξικό της Κοινής Νεοελληνικής Γλώσσας (Τριανταφυλλίδη)
Βικιπαίδεια

Ψηφιακό σχολείο 

Θεατρική Αγωγή (Ε΄ και ΣΤ΄ Δημοτικού) – Βιβλίο Μαθητή –  Εξώφυλλο, Παράρτημα, Ενότητα 15
Φωτόδεντρο:
Θέατρο Νο
Βιογραφικά στοιχεία για τον Σαίξπηρ
Συνέντευξη με ειδικό (οι επιδράσεις)
Σύγχρονα ελληνικά θέατρα
Αρχαία ελληνικά θέατρα
Εικονική περιήγηση στο θέατρο της Επιδαύρου
Αρχαία Δωδώνη (ψηφιακό αρχείο ΕΡΤ)

Αρχαίοι Φίλιπποι (ψηφιακό αρχείο ΕΡΤ)

Θέατρο - Κουίζ
«Η άνθηση του σύγχρονου ελληνικού θεάτρου»
«Η μέθοδος Στανισλάβσκι/εισαγωγή στον Τσέχωφ»
Διδακτική πορεία/στάδια/φάσεις

1η–3η διδακτική ώρα
Τόπος: αίθουσα Πληροφορικής
Το ξεκίνημα της εφαρμογής συνέπεσε χρονικά με την προετοιμασία της σχολικής εορτής του τμήματος για τη λήξη του σχολικού έτους. Με την ευκαιρία αυτή έγινε σύντομη συζήτηση με τους μαθητές προκειμένου να διερευνηθούν οι γνώσεις και οι στάσεις τους σχετικά με το θέατρο. Από τη συζήτηση προέκυψε πως γνώριζαν αρκετά στοιχεία από το μάθημα της θεατρικής αγωγής, αλλά με αποσπασματικό τρόπο. Διαφάνηκε, επίσης, η θετική τους διάθεση να ασχοληθούν με το συγκεκριμένο θέμα.

Αρχικά, έγινε χωρισμός των μαθητών σε 4 ομάδες. Δόθηκε σε κάθε ομάδα η οδηγία ότι μπορεί να καταγράφει σε χαρτί ή σε έγγραφο επεξεργαστή κειμένου τις πληροφορίες που θα αντλούσε από τις πηγές κατά τη διάρκεια της εφαρμογής του σεναρίου. Δύο ομάδες επέλεξαν να γράφουν απευθείας τις πληροφορίες στον επεξεργαστή κειμένου, μία προτίμησε να τις γράφει πρώτα σε χαρτί και μετά ηλεκτρονικά και η άλλη μόνο σε χαρτί.

Στον υπολογιστή κάθε ομάδας υπήρχαν αποθηκευμένα τα φύλλα εργασίας. Οι μαθητές άνοιξαν το 1ο φύλλο εργασίας και επισκέφτηκαν τη Βικιπαίδεια προκειμένου να αναζητήσουν γενικές πληροφορίες για το θέατρο (Δρ. 1). Η κάθε ομάδα κατέγραψε τις πληροφορίες που θεώρησε πιο σημαντικές (βλ. Τεκμήριο 2). 
Το κείμενο ήταν σύντομο και οι μαθητές κάθε ομάδας το αξιοποίησαν με το δικό τους τρόπο. Στη συνέχεια, οι μαθητές άνοιξαν τον ιστότοπο του Εθνικού Κέντρου Τεκμηρίωσης για να αναζητήσουν την προέλευση της λέξης «θέατρο» και τις σημασίες της (Δρ. 2). 

Εντύπωση προκάλεσε στους μαθητές το γεγονός πως η συγκεκριμένη λέξη έχει πλήθος διαφορετικών σημασιών (βλ. Τεκμήριο 2). Πριν καταγράψουν τις πληροφορίες από το συγκεκριμένο ιστότοπο τους ζητήθηκε να ανοίξουν το Λεξικό της Κοινής Νεοελληνικής (Τριανταφυλλίδη) καθώς και το Βικιλεξικό, ώστε να επιλέξουν τους ορισμούς εκείνους που τους ήταν πιο κατανοητοί και να συνθέσουν τις πληροφορίες για κάθε σημασία της λέξης «θέατρο». Κράτησαν ανοιχτό το Λεξικό της Κοινής Νεοελληνικής σε ξεχωριστή καρτέλα του φυλλομετρητή, με σκοπό να το χρησιμοποιούν στη συνέχεια σε κάθε λέξη/έννοια που δεν κατανοούσαν τη σημασία της. Η δραστηριότητα τους φάνηκε κατανοητή και δεν συνάντησαν δυσκολίες.

Η επόμενη δραστηριότητα (Δρ. 3) είχε σχέση με την εξέλιξη του θεάτρου στους αιώνες. Αρχικά επισκέφτηκαν τον προτεινόμενο ιστότοπο και κατέγραψαν τις πληροφορίες που τους ήταν χρήσιμες. Κάποιες λέξεις του κειμένου τους ήταν άγνωστες και χρειάστηκαν τη βοήθεια του ηλεκτρονικού λεξικού. Στο τέλος της δραστηριότητας, κάθε ομάδα παρουσίασε τις πληροφορίες που είχε συλλέξει.  Από την παρουσίαση διαφάνηκε δυσκολία σε όλες τις ομάδες να επιλέξουν τα επουσιώδη στοιχεία του κειμένου και να τα καταγράψουν περιληπτικά. Παρατηρήθηκε, επίσης, πως οι μαθητές δύο ομάδων επέλεξαν τμήματα του κειμένου με αντιγραφή – επικόλληση, τα ενσωμάτωσαν στο έγγραφό τους και στη συνέχεια έκαναν κάποιες τροποποιήσεις. Το γεγονός αυτό έδωσε αφορμή για συζήτηση σχετικά με την αξιολόγηση των σημαντικότερων πληροφοριών από ένα κείμενο, την επιλογή του και την γραφή του με προσωπικό τρόπο.

Δυσκολίες συνάντησαν όλες οι ομάδες και στην δραστηριότητα που ακολουθούσε (Δρ. 4), καθώς το κείμενο της ιστοσελίδας σχετικά με τη «διαχρονικότητα της τραγωδίας» δεν τους ήταν εύκολα κατανοητό. Έτσι, το θέμα που είχε να κάνει με τους λόγους για τους οποίους δίνονται παραστάσεις αρχαίων τραγωδιών έως σήμερα καλύφθηκε σε μεγάλο μέρος με προφορική συζήτηση.


Η δραστηριότητα 5 είχε σκοπό να αναδείξει την παγκοσμιότητα του θεάτρου και τη διαφοροποίησή του από τόπο σε τόπο και από πολιτισμό σε πολιτισμό. Οι μαθητές παρακολούθησαν το σχετικό βίντεο για το θέατρο ΝΟ, στο οποίο ιδιαίτερη αίσθηση τους προκάλεσαν οι ασυνήθιστες και κωδικοποιημένες κινήσεις των ηθοποιών (βλ. Τεκμήριο 3).

Στη συνέχεια, οι μαθητές διάβασαν και αξιοποίησαν τις πληροφορίες για το θέατρο Broadway. Σχετικά με το Σαίξπηρ γνώριζαν αρκετά για τα έργα του, αλλά δεν μπορούσαν να τον κατατάξουν χρονικά στην περίοδο που έζησε και δημιούργησε. Τα βίντεο από το Φωτόδεντρο που παρακολούθησαν για τη ζωή του και τις επιδράσεις του έργου του δεν τους πρόσφεραν ιδιαίτερες πληροφορίες, μιας και δεν ακούγονταν καθαρά τα λόγια από τα ενσωματωμένα ηχεία των υπολογιστών. Δύο ομάδες αναζήτησαν με ελεύθερη πλοήγηση πρόσθετες πληροφορίες για το Σαίξπηρ και τις πρόσθεσαν στο κείμενό τους. Γενικότερα, η δραστηριότητα δημιούργησε μια σύγχυση στους μαθητές, διότι διαπραγματευόταν ποικίλα θέματα και ξέφευγε από τη γραμμική πορεία που ακολουθούσαν οι προηγούμενες. Το αποτέλεσμα ήταν να δυσκολευτούν να ταξινομήσουν τις πληροφορίες που συνέλεξαν στο κείμενό τους. 
Στην δραστηριότητα 6 αναζήτησαν πληροφορίες στον προτεινόμενο σύνδεσμο για «Τα 10+1 καλύτερα θέατρα στον κόσμο», ανάμεσα στα οποία συγκαταλέγεται και το θέατρο «Απόλλων» στη Σύρο. Η δραστηριότητα έγινε ενιαία με την επόμενη (Δρ. 7), που αναφερόταν σε σύγχρονα και αρχαία θέατρα και δόθηκε η δυνατότητα να επιλέξουν ελεύθερα οι μαθητές τα θέατρα τα οποία ήθελαν να εντάξουν στην εργασία τους, λόγω έλλειψης διαθέσιμου χρόνου. Οι μαθητές δε συνάντησαν δυσκολίες στις δύο αυτές δραστηριότητες και με ευχάριστη διάθεση απάντησαν με επιτυχία στο «θεατρικό» κουίζ (βλ. Τεκμήριο 4).

4η–6η διδακτική ώρα
Τόπος: αίθουσα Πληροφορικής

Πριν την έναρξη των δραστηριοτήτων του 2ου φύλλου εργασίας οι μαθητές ρωτήθηκαν για σημαντικά πρόσωπα που γνωρίζουν γύρω από το θέατρο και έπαιξαν καθοριστικό ρόλο στην εξέλιξη της θεατρικής τέχνης. Από τις απαντήσεις τους έγινε αντιληπτό πως γνωρίζουν περισσότερα στοιχεία για τους αρχαίους θεατρικούς συγγραφείς και αγνοούν τους σύγχρονους. Παρατηρώντας το εξώφυλλο του βιβλίου της Θεατρικής Αγωγής (στην ιστοσελίδα ή στο έντυπο) αναρωτήθηκαν για την ιδιότητα των εικονιζόμενων ανθρώπων του θέατρου: την Έλλη Λαμπέτη και τον Κάρολο Κουν (Δρ. 1).  Έτσι, δόθηκε η αφορμή για το πέρασμα στη δραστηριότητα 2, στην οποία με βάση το Παράρτημα 2 και το βίντεο «Η άνθηση του σύγχρονου ελληνικού θεάτρου» αναζήτησαν πληροφορίες για τον Κάρολο και άλλους σημαντικούς ανθρώπους του θεάτρου παλιότερα και σήμερα. Για να συντομευθεί ο χρόνος της δραστηριότητας προτάθηκε σε κάθε ομάδα να ασχοληθεί με δύο τουλάχιστον πρόσωπα (βλ. Τεκμήριο 5). Με βάση τις παραπάνω πληροφορίες αλλά και από άλλες ιστοσελίδες συγκέντρωσαν τις απαραίτητες πληροφορίες και τις παρουσίασαν στην ολομέλεια (πρώτα τους αρχαίους και μετά τους σύγχρονους), ώστε να γνωρίσουν όλοι οι μαθητές το έργο και την προσφορά των συγκεκριμένων προσώπων.

Στην επόμενη δραστηριότητα (Δρ. 3) αναζήτησαν και συνέλεξαν με ευκολία πληροφορίες για άλλους συντελεστές μιας παράστασης αλλά και για τον τρόπο που υπηρετούν οι άλλες τέχνες το θέατρο. Παρουσίασαν σύντομα τις πληροφορίες τους στην ολομέλεια και φάνηκε πως γνώριζαν και από δική τους εμπειρία τους βασικούς συντελεστές της παράστασης. Ιδιαίτερα στάθηκαν στο ρόλο του σκηνοθέτη και ο εκπαιδευτικός αξιοποιώντας την ιδιότητά του, πέρα από του δασκάλου, ως θεατρολόγου και σκηνοθέτη μπόρεσε να τους απαντήσει σε πλήθος ερωτημάτων που διατυπώθηκαν. Σημαντικό ενδιαφέρον εκδήλωσαν και για την τέχνη του ηθοποιού και έτσι δόθηκε η ευκαιρία να γίνει μετάβαση στη δραστηριότητα 4 σύμφωνα με την οποία επισκέφτηκαν τον ιστότοπο του Εθνικού Θεάτρου και είδαν με ποια διαδικασία μπορεί να γίνει κάποιος ηθοποιός. 

Μεταβαίνοντας στην επόμενη δραστηριότητα (Δρ. 5) διάβασαν στο Παράρτημα Ι του βιβλίου της θεατρικής Αγωγής τις πληροφορίες που συνδέονται με τη «γλώσσα του θεάτρου». Κατέγραψαν σύντομα στο κείμενό τους τις θεατρικές έννοιες που αξιολόγησαν ως πιο σημαντικές. Το ίδιο έκανε κάποιος μαθητής και στον πίνακα της αίθουσας και στη συνέχεια συζητήθηκαν και ερμηνεύτηκαν (βλ. Τεκμήριο 5).

Το 2ο φύλλο εργασίας ολοκληρώθηκε με τη δημιουργία θεατρικών σταυρόλεξων στο πρόγραμμα «hot potatoes – Jcross». Οι μαθητές είχαν εξοικειωθεί στη χρήση του προγράμματος σε προηγούμενες δραστηριότητες κι έτσι εύκολα και γρήγορα δημιούργησαν τα σταυρόλεξά τους αξιοποιώντας τις πληροφορίες που είχαν στα έγγραφά τους για το θέατρο. Στο τέλος ανά δύο ομάδες αντάλλαξαν και συμπλήρωσαν μεταξύ τους τα σταυρόλεξα.
7η–9 διδακτική ώρα
Τόπος: σχολική τάξη, αίθουσα Πληροφορικής

Οι μαθητές ξεκίνησαν το 3ο φύλλο εργασίας. Στην 1η δραστηριότητα τους ζητούσε να δημιουργήσουν σε πρόγραμμα έναν εννοιολογικό χάρτη με τα συναισθήματα που νιώθουν: «τι νιώθω όταν ακούω τη λέξη θέατρο». Επειδή δεν υπήρξε διαθεσιμότητα της αίθουσας πληροφορικής την ώρα που είχε προγραμματιστεί, η δραστηριότητα έγινε στη σχολική τάξη σε χαρτί και δόθηκε η δυνατότητα να γράψουν οι μαθητές οτιδήποτε τους έρχεται στο νου όταν ακούνε τη λέξη θέατρο. Δημιούργησαν ενδιαφέροντες εννοιολογικούς χάρτες.
Στη συνέχεια, οι μαθητές άκουσαν στον υπολογιστή της τάξης το «θεατρικό» τραγούδι. Συζητήθηκε ο τρόπος που θα ετοίμαζαν την ταινία τους για να «ντύσουν» το συγκεκριμένο τραγούδι με εικόνες που θα έβρισκαν στο διαδίκτυο σχετικά με τη λέξη «ηθοποιός». Η δημιουργία της ταινίας θα γινόταν στο πρόγραμμα MovieMaker που ήταν ήδη εγκατεστημένο στους υπολογιστές και οι μαθητές το είχαν αξιοποιήσει σε προηγούμενη δραστηριότητα στο μάθημα της πληροφορικής. Για το λόγο αυτό έγινε μετάβαση στην αίθουσα πληροφορικής που ήταν πλέον διαθέσιμη. Εκεί οι μαθητές εργάστηκαν με μεράκι για περίπου μια ώρα και χωρίς σημαντική βοήθεια ετοίμασαν την ταινία τους (βλ. Τεκμήριο 6). Στη συνέχεια ενσωμάτωσαν το συγκεκριμένο τραγούδι που είχε ήδη τοποθετηθεί στην επιφάνεια εργασίας κάθε υπολογιστή. Στο τέλος αποθήκευσαν τις ταινίες τους και έγινε προβολή τους μέσω προβολέα στην ολομέλεια. Στο τέλος έγινε σύντομη συζήτηση για την αίσθηση που τους δημιούργησε κάθε ταινία. 

Στη συνέχεια (Δρ. 3) οι μαθητές επισκέφθηκαν το φόρουμ των φοιτητών της Φιλοσοφικής Σχολής του Πανεπιστημίου Αθηνών και διάβασαν τη συζήτηση των φοιτητών σχετικά με τα μαθήματά τους και τις εξετάσεις τους. Κράτησαν τις απαραίτητες σημειώσεις, για να το δραματοποιήσουν στη συνέχεια. Με αυτό τον τρόπο ολοκληρώθηκε ευχάριστα, δημιουργικά και χωρίς ιδιαίτερες δυσκολίες το 3ο τρίωρο.

10η–12η διδακτική ώρα
Τόπος: σχολική τάξη
Οι μαθητές στη σχολική τάξη ετοίμασαν στις ομάδες τους σύντομα σενάρια ως φοιτητές της Φιλοσοφικής Σχολής και στη συνέχεια τα παρουσίασαν στους συμμαθητές τους. Αν και το θέμα δεν ήταν συναφές με τα ενδιαφέροντά τους το αποτέλεσμα για όλες τις ομάδες ήταν ικανοποιητικό και το διασκέδασαν (βλ. Τεκμήριο 7). 

Η παρουσίαση των δρώμενων έδωσε αφορμή για να συζητηθεί στην ολομέλεια πιο συγκεκριμένα ο ρόλος του ηθοποιού και των άλλων συντελεστών της παράστασης. Το θέμα διερευνήθηκε και με τη βοήθεια του βιβλίου της Θεατρικής Αγωγής (σε έντυπη μορφή), όπως προτεινόταν από τις δραστηριότητες 4 και 5. Επιπλέον, έγινε σύνδεση με την παράσταση που θα παρουσίαζαν οι μαθητές στο τέλος της σχολικής χρονιάς και αποφάσισαν πέρα από το ρόλο των «ηθοποιών» στην παράσταση να αναλάβουν την προετοιμασία και την παρουσίασή της (σκηνικά, κοστούμια, μουσικές, φωτισμούς, κ.ά.).
Στη συνέχεια διαβάστηκε από το βιβλίο της γλώσσας (Γλώσσα Στ΄ Δημοτικού, τεύχος γ΄, ενότητα 15: «Κινηματογράφος – Θέατρο») το κείμενο «Μια σχολική παράσταση στο δάσος» και είδαν πως οι μαθητές ενός άλλου σχολείου προετοίμαζαν την παράστασή τους και πως θα τη γνωστοποιούσαν με ποικίλους τρόπους (αφίσα, ανακοίνωση, πρόγραμμα, πρόσκληση) στους ενδιαφερόμενους. Δημιούργησαν το υλικό που πρότειναν οι δραστηριότητες του βιβλίου για τη συγκεκριμένη παράσταση και έκαναν το ίδιο στο υπόλοιπο του χρόνου και για τη δική τους παράσταση. Το αποτέλεσμα ήταν ενδιαφέρον και τους πρόσφερε ευχαρίστηση (βλ. Τεκμήριο 8).

Με τον τρόπο αυτό ολοκληρώθηκε η εφαρμογή. Δεν υπήρχε χρόνος και δεν κρίθηκε απαραίτητο να δημιουργηθεί Wiki για να ενταχθούν οι πληροφορίες που είχαν συγκεντρώσει οι μαθητές για το θέατρο. Αντί αυτού εκτυπώθηκαν τα αρχεία εγγράφων και μαζί με το χειρόγραφο κείμενο της μιας ομάδας δημιουργήθηκε μια σύνθεση σε χαρτόνι. Με βάση όλες τις πληροφορίες έγινε μια τελευταία συζήτηση/ανασκόπηση σε όσα έμαθαν για το θέατρο.
στ. φυλλο/-α δραστηριοτητων
1ο φύλλο εργασίας

Δραστηριότητα 1

Επισκεφθείτε τη Βικιπαίδεια και πληκτρολογήστε στο πλαίσιο αναζήτησης τη λέξη «θέατρο». 


Καταγράψτε σε χαρτί ή έγγραφο επεξεργαστή κειμένου τα χαρακτηριστικά του θεάτρου όπως φαίνονται στην κατηγοριοποίηση. Από εδώ και στο εξής θα καταγράφετε οτιδήποτε αξιοσημείωτο και ενδιαφέρον συναντήσετε, όπως για παράδειγμα στοιχεία του θεατρικού λόγου, τους συντελεστές μιας παράστασης, την συνεισφορά των άλλων τεχνών στο θέατρο κλπ.
Δραστηριότητα 2

Μεταβείτε στον ιστότοπο του Εθνικού Κέντρου Τεκμηρίωσης, για να διαβάσετε τι είναι το θέατρο, από πού προέρχεται η λέξη και πώς χρησιμοποιείται στον καθημερινό λόγο. Δείτε τις ίδιες σχεδόν ερμηνείες της λέξης, αλλά και παραδείγματα με αυτές στο Λεξικό της Κοινής Νεοελληνικής (Τριανταφυλλίδη). Επισκεφθείτε και το Βικιλεξικό για να ελέγξετε μήπως προστέθηκε κάτι σε αυτά που διαβάσατε.

Δραστηριότητα 3 

Δείτε την εξέλιξη του θεάτρου στους αιώνες και καταγράψτε τις σκέψεις σας. Αν δυσκολεύεστε με κάποιες από τις λέξεις, αναζητήστε τη σημασία τους στο Λεξικό της Κοινής Νεοελληνικής. Επισκεφθείτε μια ιστοσελίδα για να διαβάσετε για τη «διαχρονικότητα της τραγωδίας», έτσι ώστε να αντιληφθείτε γιατί δίνονται παραστάσεις αρχαίων τραγωδιών έως σήμερα.
Δραστηριότητα 4

Το θέατρο είναι παγκόσμιο και διαφοροποιείται από χώρα σε χώρα. Διαβάστε για ένα είδος ιαπωνικού θεάτρου, το ΝΟ (και δείτε ένα σχετικό βίντεο), αλλά και τι είναι το Broadway επίσης. Μάθετε ποιος ήταν ο Σαίξπηρ και ποιες οι επιδράσεις του έργου του, αλλά και τα χαρακτηριστικά της τέχνης του.

Δραστηριότητα 5

Θαυμάστε «Τα 10 + 1 καλύτερα θέατρα στον κόσμο», στα οποία συμπεριλαμβάνεται και το θέατρο «Απόλλων» στη Σύρο, που θα συναντήσετε αμέσως μετά.  Επίσης, οι αλλοδαπής καταγωγής μαθητές μπορούν να καταθέσουν την άποψή τους για τη θεατρική πραγματικότητα της χώρας καταγωγής των γονιών τους,  ρωτώντας στο σπίτι όποιον θα μπορούσε να βοηθήσει και να παρουσιάσουν την επομένη τις πληροφορίες στην ολομέλεια..

Δραστηριότητα 6

Μεταβείτε στο «Φωτόδεντρο» και δείτε μερικά σύγχρονα ελληνικά θέατρα αλλά και αρχαία ελληνικά θέατρα. Περιηγηθείτε εικονικά στα αρχαία θέατρα της Επιδαύρου, της Δωδώνης, αλλά και των Αρχαίων Φιλίππων και διαπιστώστε πόσο καλά γνωρίζετε το θέατρο, απαντώντας σε ένα «θεατρικό» κουίζ.

 
2ο φύλλο εργασίας

Δραστηριότητα 1

Παρατηρήστε το εξώφυλλο του βιβλίου της Θεατρικής Αγωγής. Ποιοι απεικονίζονται; Τι ξέρετε γι’ αυτούς; Μεταβείτε στο Παράρτημα 2 του βιβλίου, για να δείτε και άλλους «μεγάλους» του θεάτρου. Χωρίστε τους σε δύο κατηγορίες: τους αρχαίους και τους σύγχρονους. 

Δραστηριότητα 2

Παρακολουθήστε το βίντεο «Η άνθηση του σύγχρονου ελληνικού θεάτρου» και μάθετε για τον Κάρολο Κουν. Καταγράψτε τη σκέψη σας γι’ αυτόν τον μεγάλο σκηνοθέτη.

Δραστηριότητα 3 

Θέατρο δε σημαίνει μόνο ηθοποιός και σκηνοθέτης. Καταγράψτε άλλους «επαγγελματίες» του θεάτρου. Δείτε στο ηλεκτρονικό βιβλίο που συναντήσατε προηγουμένως τους υπόλοιπους συντελεστές μιας παράστασης αλλά και πώς υπηρετούν οι άλλες τέχνες το θέατρο.

Δραστηριότητα 4

Επισκεφθείτε τον ιστότοπο του Εθνικού Θεάτρου και δείτε με ποια διαδικασία μπορείτε να γίνεται ηθοποιοί.

Δραστηριότητα 5

Μεταβείτε στο βιβλίο Θεατρικής Αγωγής της Ε΄- Στ΄ Τάξης, αλλά αυτήν τη φορά στο Παράρτημα Ι και διαβάστε για τη «γλώσσα του θεάτρου». Στη «Σύνθετη αναζήτηση» του Λεξικού της Κοινής Νεοελληνικής πληκτρολογήστε στο «ερμήνευμα» τη λέξη «θέατρο». 

Δραστηριότητα 6 

Ανοίξτε το πρόγραμμα δημιουργίας σταυρόλεξων και δημιουργήστε  η κάθε ομάδα ένα σταυρόλεξο με θεατρικούς όρους. Προσπαθήστε οι ορισμοί σας να είναι έξυπνοι, αλλά όχι πολύ δύσκολοι. Κατόπιν, η κάθε ομάδα λύνει τα σταυρόλεξα των άλλων.
3ο φύλλο εργασίας

Δραστηριότητα 1 

Ανοίξτε το πρόγραμμα δημιουργίας εννοιολογικού χάρτη. Βρείτε μια ωραία εικόνα και ως λεζάντα της και κεντρική ιδέα γράψτε: «τι νιώθω και τι σκέφτομαι, όταν ακούω τη λέξη «θέατρο».

Δραστηριότητα 2

Ακούστε ένα καταπληκτικό «θεατρικό» τραγούδι. Βρείτε εικόνες σχετικές στο διαδίκτυο και πλαισιώστε τις  στο τραγούδι.  Ο συγχρονισμός αυτών μπορεί να δημιουργήσει ένα βίντεο. Το MovieMaker είναι το κατάλληλο πρόγραμμα. Σε περίπτωση που δε γνωρίζετε καλά τα εργαλεία του, δείτε...

Windows Moviemaker οδηγίες χρήσης στα Ελληνικά
Πώς να κατεβάσω και να εγκαταστήσω το Windows Moviemaker 
Αν παρόλα αυτά, σας είναι δύσκολο, περιοριστείτε στο να δημιουργήσετε ένα άλμπουμ φωτογραφιών, ενσωματώνοντας και τον «Ηθοποιό», σε πρόγραμμα δημιουργίας παρουσιάσεων.
Δραστηριότητα 3

Διαβάστε σε ένα φοιτητικό φόρουμ (μετά τα πρώτα σχόλια) ένα σχόλιο-πρόταση μιας φοιτήτριας στο οποίο περιέχονται ενδιαφέροντα στοιχεία για τη σημειολογία του θεατρικού λόγου. Προσπαθήστε να τα εκφράσετε με θεατρικό παιχνίδι.
Δραστηριότητα 4 

Για να λάβετε σοβαρά υπόψη σας την ενασχόληση με το θέατρο, δείτε γιατί πρέπει οι μαθητές να παίζουν «θεατρικά» στο βιβλίο «Σχολικές και Πολιτιστικές Εκδηλώσεις, Α΄- Στ΄ Δημοτικού» και διαβάστε σχετικά στη σελίδα 107.
Δραστηριότητα 5 

Παρακολουθήστε διαβάζοντας στο βιβλίο της Θεατρικής Αγωγής πώς στήνεται μια θεατρική παράσταση από την αρχή. Θα χρειαστεί σίγουρα να ακολουθήσετε τα βήματα που προτείνονται, αν θέλετε να έχει επιτυχία η παράστασή σας. 

Δραστηριότητα 6

Επισκεφθείτε το Wiki του θεάτρου και προσθέστε ό,τι θεωρείτε ενδιαφέρον και ωραίο. Αναρτήστε τις εικόνες που βρήκατε, τα βίντεο που φτιάξατε, και  «κρεμάστε» οποιοδήποτε κείμενο θεωρείτε κατάλληλο.

Δραστηριότητα 7

Κοινοποιήστε με e-mail τον σύνδεσμο του Wiki σε ομάδες ανθρώπων (δάσκαλοι, φίλοι κ.λπ), για να δείξετε αυτά που ανακαλύψατε.

Ζ. αλλες εκδοχες

Μια από τις καλύτερες εκδοχές της εφαρμογής του σεναρίου θα μπορούσε να είναι αυτή που ακυρώθηκε για λόγους ανωτέρας βίας, δηλαδή η παρακολούθηση μιας πρόβας θεατρικής παράστασης και κατά συνέπεια η άμεση επαφή των μαθητών με την προετοιμασία της. 

Ακόμη θα μπορούσαν οι μαθητές να μεταμορφώσουν ένα πεζό κείμενο σε θεατρικό έργο τέτοιο ώστε κατόπιν να μπορέσουν να το «ανεβάσουν», διαμορφώνοντας το ώστε να είναι κατάλληλο για τους ίδιους.

Επίσης, θα μπορούσαν οι μαθητές να επεκτείνουν τις γνώσεις τους σχετικά με πρόσωπα του θεάτρου, παρακολουθώντας ανάλογα βίντεο στον ιστοχώρο του Φωτόδεντρου, δραστηριότητα που θα μπορούσε να συνδυαστεί με την «πρακτική εξάσκηση» των μαθητών σε όσα έμαθαν υπό τις οδηγίες του εκπαιδευτικού της θεατρικής αγωγής.  
Η. κριτικη

Το θέμα του σεναρίου ήταν ελκυστικό για τους μαθητές και σε αυτό συνετέλεσε και το γεγονός πως υλοποιήθηκε παράλληλα με την προετοιμασία της σχολικής παράστασής τους. Οι δραστηριότητες που υλοποίησαν ήταν ενδιαφέρουσες και τους βοήθησαν να αποκομίσουν σφαιρικές γνώσεις για το θέατρο. Το πλήθος τους όμως ήταν μεγάλο και σε συνδυασμό με κάποια δύσκολα κείμενα δημιούργησε κούραση στους μαθητές. Επίσης, θα μπορούσαν να υπάρχουν πιο σαφείς άξονες και ερωτήματα σε κάποια φύλλα εργασίας που να κατευθύνουν συγκεκριμένα τους μαθητές στις πληροφορίες που καλούνταν να αξιοποιήσουν κάθε φορά. Από την άλλη πλευρά, βέβαια, το γεγονός αυτό έδωσε την ευκαιρία σε κάποιες ομάδες (αυτές που προχωρούσαν πιο γρήγορα σε κάθε δραστηριότητα) να αυτοσχεδιάσουν και να εμπλουτίσουν την εργασία τους και με άλλα στοιχεία για το θέατρο που αναζήτησαν 
με δική τους πρωτοβουλία. Γενικότερα, ήταν ένα πολύ χρήσιμο και εποικοδομητικό σενάριο και στο τέλος της ημέρας οι μαθητές ήταν πιο πλούσιοι σε γνώσεις και πιο χαρούμενοι για τις δράσεις που είχαν υλοποιήσει.

Θ. bιβλιογραφια

